b'\n_START_ARTICLE_\nPanzer 38(t)\n_START_SECTION_\nUtilizarea \xc3\xaen Rom\xc3\xa2nia\n_START_PARAGRAPH_\n\xc3\x8entre mai \xc8\x99i iunie 1943, Germania a livrat trupelor rom\xc3\xa2ne din districtul Kuban 50 de tancuri uzate Panzerkampfwagen 38(t). Tancul a fost produs la uzinele cehe \xc4\x8cKD \xc3\xaentre 1939 \xc8\x99i 1942 pentru armata german\xc4\x83, astfel c\xc4\x83 p\xc3\xa2n\xc4\x83 la declan\xc8\x99area invaziei Uniunii Sovietice din 1941 acesta devenise destul de comun printre trupele Wehrmachtului. L\xc4\x83s\xc3\xa2nd deoparte condi\xc8\x9bia proast\xc4\x83 a acestora care a dus la \xc3\xaen\xc8\x9belegerea rom\xc3\xa2no-german\xc4\x83, tancurile erau doar pu\xc8\x9bin superioare lui R-2 \xc8\x99i \xc3\xaenc\xc4\x83 r\xc4\x83m\xc4\x83seser\xc4\x83 vulnerabile \xc3\xaen fa\xc8\x9ba tuturor tunurilor \xc8\x99i pu\xc8\x99tilor anti-tanc sovietice. Au primit denumirea T-38 \xc8\x99i au alc\xc4\x83tuit Batalionul de tancuri T-38 din cadrul Regimentului 2 care de lupt\xc4\x83, cu Companiile 51, 52 \xc8\x99i 53 compuse din c\xc3\xa2te 15 tancuri fiecare. \xc3\x8en iarna dintre 1943 \xc8\x99i 1944 a fost creat\xc4\x83 temporar Compania 54 cu cele cinci T-38 ale cartierului general al batalionului. Unitatea a devenit opera\xc8\x9bional\xc4\x83 \xc3\xaen iunie 1943 \xc8\x99i a fost ata\xc8\x99at\xc4\x83 Corpului de cavalerie \xc3\xaen iulie. Au luat parte la b\xc4\x83t\xc4\x83liile defensive din Kuban \xc8\x99i Crimeea. \xc3\x8encep\xc3\xa2nd cu noiembrie 1943, tancurile T-38 din companiile 51 \xc8\x99i 52 au fost evacuate \xc3\xaen Rom\xc3\xa2nia. Cu toate acestea, \xc3\xaen aprilie 1944 \xc3\xaenc\xc4\x83 mai erau zece T-38 din Compania de tancuri 53 ca sprijin al Diviziei 10 infanterie \xc3\xaen Crimeea. Multe au fost pierdute \xc3\xaen aceste opera\xc8\x9biuni iar \xc3\xaen august 1944 Regimentul 2 care de lupt\xc4\x83 abia de mai putea arunca \xc3\xaen lupt\xc4\x83 o companie de nou\xc4\x83 tancuri T-38. Acestea au participat la luptele din jurul Bucure\xc8\x99tiului \xc8\x99i de pe c\xc3\xa2mpurile petrolifere de l\xc3\xa2ng\xc4\x83 Ploie\xc8\x99ti, iar din martie 1945 la for\xc8\x9barea r\xc3\xa2urilor Hron, Nitra, V\xc3\xa1h \xc8\x99i Morava \xc3\xaen Cehoslovacia \xc8\x99i mai apoi \xc3\xaen Austria. P\xc3\xa2n\xc4\x83 pe 22 aprilie 1945 regimentul \xc3\xaenc\xc4\x83 mai avea \xc3\xaen posesie cinci tancuri T-38 extrem de uzate care au fost rechizi\xc8\x9bionate de sovietici.'